अंतर प्रांतीय गिरोह का सदस्य निकला गिरफ्तार ब्रजेश
चिरकुंडा | चिरकुंडाथाना अंतर्गत तालडंगा के पास मां कल्यानेश्वरी मिष्ठान भंडार में रविवार की रात लूट की घटना को अंजाम देने पहुंचे अपराधियों में पकड़ा गया ब्रजेश कुमार राय उर्फ विक्की उर्फ अमित उर्फ विजय अंतर प्रांतीय गिरोह का सदस्य निकला। पुलिस की पूछताछ में ब्रजेश ने दर्जनों कांडों में अपनी संलिप्तता स्वीकारी। इसका गिरोह पश्चिम बंगाल के वर्द्धमान जिला तथा झारखंड के धनबाद जिला के विभिन्न क्षेत्रों में घटना को अंजाम दिया है। पुलिस उपाधीक्षक अशोक कुमार तिर्की ने थाना परिसर में पत्रकारों को बताया कि यह अपराधी अभी तक मैथन में दो, कालूबथान में तीन, गोविंदपुर में एक, केंदुआडीह में एक, निरसा में दो, पश्चिम बंगाल में तीन घटनाओं को अंजाम दे चुका है। ब्रजेश मूलतः बक्सर जिला रहने वाला है। वर्तमान में पश्चिम बंगाल के कुल्टी स्थित रानी तालाब इस्को के क्वार्टर नंबर 183/1 में रहता है। इस पर 12 मामले दर्ज हैं। पूछताछ में उसने बताया कि लोगों को चकमा देकर भागा अपराधी राजा शर्मा पश्चिम बंगाल के नियामतपुर टिकियापाड़ा का रहने वाला है।
hin_Deva hin_Deva